Waterkrisis kniehalter ekonomiese groei, sê ministerArgieffoto (Foto: RayMark, Pixabay) Nomvula Mokonyane, minister van water en sanitasie, sê die landwye waterkrisis kan ekonomiese groei erg benadeel indien waterbesparings nie binnekort ingestel word nie en waterverbruikgewoontes nie verander nie. Mokonyane het Maandag tydens ŉ inligtingsessie oor die infrastruktuurbeleggingsberaad, wat aan die einde van die maand plaasvind, gesê die regering het al reeds sowat R14 miljard bestee aan ŉ agterstand van die water- en sanitasie-infrastruktuur. Die minister het gesê instandhouding en opgradering van die water- en sanitasie-infrastruktuur was noodsaaklik omdat Suid-Afrika een van die min lande is waar water direk uit die kraan gedrink kan word. Mokonyane het ook gesê dit is noodsaaklik om goeie verhoudings met buurlande te handhaaf omdat die waterkrisis nie nét Suid-Afrika raak nie aangesien Suid-Afrika in dié stadium baie van Lesotho afhanklik is vir water. “Totdat iets drasties [in terme van die krisis] nie gebeur nie, is daar ŉ groot moontlikheid dat die ekonomie nié verder sal groei nie,” het sy gesê. Die tema van die beleggingsberaad is “Suid-Afrikaanse water oop vir sake” en is daarop gemik om bewusmaking te bewerkstellig oor die roetes wat gevolg kan word om die landwye waterkrisis te verlig en die krisis te omskep in finansiële groei. Mokonyane het gesê die huidige droogte is die ergste droogte wat Suid-Afrika in jare getref het en dat die regering reeds besig is met talle veldtogte om bewusmaking te kweek oor die belangrikheid daarvan om water spaarsamig te gebruik. “Die idee van die beleggingsberaad is juis sodat daar dialoog kan wees oor die beskikbare geleenthede, beperkings en oplossings met betrekking tot die huidige waterkrisis. Water het die nuwe goud geword.”